kardosdrur/scandi-wiki huggingface dataset:
Tughlak-dynastiet

Tughlak Dynastiet (persisk: سلطنت تغلق) var en dynasti i Delhisultanatet, og Ala-ed-Din Khaldji (1295-1315) var dette dynastis mest fremtrædende hersker. Han generobrede Gujarat fra hinduerne, erobrede Malwa og fortsatte sit sejrrige felttog langt ned i Deccan. Dynastiet blev grundlagt i 1320 som et sultanat på det Indiske subkontinent, og det fortsatte til og med 1413. De meste berømte Tughlaksultaner er følgende:

 Ala-ed-Din Khaldji (1295-1315)
 Ghiyas ud din Tughluq Shah I (1320-1325)
 Muhammad bin Tughlak (1325 – 1351))

Muhammed Tughlak var temperamentsfuld konge, og derfor betragter nogle historikere ham som en galning, hvad han muligvis ikke var. Dog er det rigtig, at han tog forkerte beslutninger, som medførte fiaskoer. For eksempel flyttede han sin hovedstad fra Delhi til Daulat Abad, og han angreb Kina og Khorasan i Iran.

Som helhed var han dog en god person. Den berømte rejsende, Ibn Battuta kom til Indien på hans tid, og Muhammed Tughlak gjorde Ibn Battuta til Qazi eller dommer. En gang havde én af Muhammed Tughlaks hoffolk beskyldt Muhammed Tughlak for at have dræbt hofmandens bror. Ibn Battuta indkaldte Muhammed Tughlak til retten og beordrede ham til at betale blodpenge til sin rival. Muhammed accepterede dommen og betalte med det samme blodpengene til rivalen.

Muhammed Tughlak er også kendt for at have indført bronzepenge i sit rige.

Indiens historie
Sydasiens historie
Axcel

Axcel er en nordisk kapitalfond blev grundlagt i 1994 af en gruppe investorer fra Danmarks største finansielle og industrielle organisationer. Siden 2005 har fonden også haft en afdeling i Sverige. Axcel ejer i dag 15 virksomheder og en betydelig aktiepost i smykkefirmaet PANDORA.

Axcel er en kapitalfond som fokuserer på mellemstore virksomheder. Axcel har i december 2013 fire fonde med sammenlagt ca. 10 mia. kr. i kapitaltilsagn og fonden gennemført mere end 40 investeringer og 50 større tilkøb til disse. Foreløbig er 26 af disse blevet solgt eller børsnoteret. 

Blandt Axcels danske investeringer er Pandora A/S, EG A/S, EXHAUSTO, Noa noa og LESSOR A/S. I Sverige ejer Axcel virksomheder som LGT, Nordic Waterproofing og Driconeq. Axcels virksomheder har tilsammen en omsætning på knap 17 mia. kr. og ca. 12.500 medarbejdere.

Referencer

Ekstern henvisning 
 Axcel – hjemmeside.

Investeringsvirksomheder i Danmark
Danske virksomheder etableret i 1994
Kapitalfonde
Amiens

Amiens er en by og en kommune i det nordlige Frankrig, 120 km nord for Paris. Den er préfecture (dvs. hovedby) i departementet Somme. Byen ligger i regionen Picardie. Byen er i øvrigt venskabsby med Odder, som ligger i Østjylland.

Historie 

Byens rødder strækker sig tilbage til før-romersk tid, hvor Ambiani-stammen beboede byen. Byen blev erobret af den romerske kejser Claudius og blev brugt som en strategisk udpost i forbindelse med erobringen af Gallien og Bretagne. I romersk tid var der i byen et forum, romerske bade, og et stort amfiteater.

I middelalderen blev byen påvirket af den gotiske stil, og domkirken i byen er et godt eksempel på byggestilen. Katedralen stod færdig i 1247. I 1700-1800-tallet var byen kendt for sin tekstilproduktion. Under de to verdenskrige var regionen Picardie skueplads for mange slag. Det mest kendte er slaget ved Somme, som kostede 1.000.000 tyskere og allierede livet ved floden Somme i 1916.

Personligheder 
 Ansgar (801-865), missionær og ærkebiskop i Nordeuropa
 Du Cange (1610-1688), jurist og leksikograf
 Marc Marie de Bombelles (1744-1822), officer, diplomat og biskop
 Odette Hallowes (1912-1995), sygeplejerske og hemmelig agent
 Édouard Lucas (1841-1891), matematiker
 Peter Eremit (død 1115), præst og omrejsende prædikant
 Jules Verne (1828-1905), forfatter

Se også 
 Amiens SC
 Slaget ved Crécy

Eksterne henvisninger 

 Amiens Consortium  – tursitside om Amiens med informationer om byens historie

Byer i Frankrig med over 100.000 indbyggere
Byer i Somme
Tour de France-byer
Frankrigs præfekturer
Infimum

Infimum er den største nedre grænse for en given mængde. Når mængderne er talmængder skal infimum selv være et tal, og kan f.eks. ikke være minus uendelig (da minus uendelig ikke er et tal ).

Beskrivelse
En nedre grænse, eller undertal, for en talmængde er defineret som ethvert tal som er mindre end eller lig ethvert tal i den pågældende mængde. Der findes en sætning, der siger, at det er tilstrækkeligt, og nødvendigt, at en talmængde har en nedre grænse, for at talmængden har et infimum.

Infimum for en given mængde kan tilhøre mængden, men behøver ikke nødvendigvis at gøre det, f.eks. er infimum for det åbne interval ]1 , 9[ også 1. Reglen er, at der ikke må være nogen elementer i mængden, der er skarpt mindre end infimum for mængden, og samtidigt skal gælde at infimum for mængden skal være så stort som muligt.

Der er højest ét infimum for en given mængde. Intervallet fra minus uendelig til nul er et eksempel på en talmængde uden infimum.

Eksempel

For mængden A = {1,2,3,4,5} er såvel -10.000,  -765, -6 og 1 eksempler på nedre grænser (men der findes klart flere), da ingen elementer i A er mindre end 1. Den største af disse nedre grænser er 1, og derfor er inf(A)=1.

Se også 
 Supremum

Ordningsteori
Imerco

Imerco er en dansk isenkramkæde, som består af 166 butikker og en netbutik med en samlet omsætning på omkring 1,75 mia. kr.

Imerco blev startet af visionære isenkræmmere i 1928 og fyldte således 90 år i 2018. Imerco blev i 2007 omdannet til kapitalkæde. I 2017 overtog Imerco detailkæden Inspiration.

Imerco er et datterselskab i M. Goldschmidt Holding koncernen.

Noter

Eksterne henvisninger 
 Imercos hjemmeside

Isenkramkæder i Danmark
Etableret i 1928
Rune Glifberg

Rune Glifberg (født 7. oktober 1974 i København) er en professionel skateboarder, som har boet næsten 20 år i Californien, men i dag er bosiddende i København. Glifberg startede med at skate, da han var 11 år, efter at en ven havde taget et skateboard med hjem fra USA. Rune Glifberg var meget betaget af Danmarks første professionelle skater, Nicky Dean Guerrero, og bestemte sig for at blive lige så god som sit forbillede. I 1990 deltog Glifberg i konkurrencen Scandinavia Open i Forum i København, hvor han blev opdaget af Jeremy Fox, der tilbød ham at blive sponsoreret af Deathbox, som han efter et par år begyndte at køre for som fuldtidsprofessionel. Da Deathbox i 1994 skiftede navn til Flip Skateboards og flyttede til Californien, flyttede Glifberg året efter med sammen med teamet, der på daværende tidspunkt bestod af: Geoff Rowley, Tom Penny og Andy Scott. I USA skatede Glifberg bl.a. med skateboardlegenden Tony Hawk og blev hurtigt sponsoreret af store mærker som fx Etnies og Volcom. I 1996 vandt Rune Glifberg en af de mest anerkendte skateboardkonkurrencer nemlig Slam City Jam. Med topresultater i de største konkurrencer blev han kendt og anerkendt over hele verden som en af de bedste skatere på rampe. På trods af at Rune Glifberg gennem en årrække har tilhørt den absolutte verdenselite, så har interessen fra danske medier været forholdsvis begrænset i forhold til den opmærksomhed, som han har fået i USA. Glifberg er kendt for sin meget afslappede skatestil og for sin imødekommende personlighed, og hans store smil har været medvirkende til at gøre ham til et oplagt stilikon.

Rune Glifberg vandt guld ved X-Games i 2008 og 2009 og har to gange i karrieren rangeret som den bedste skater i verden på henholdsvis vert-rampe (2001) og i bowl (2008). I 2016 beviste Glifberg, at han stadig kan være med blandt de bedste, da han vandt konkurrencen Australian Open of Surfing.

Sammen med designeren Ebbe Lykke har Rune Glifberg etableret virksomheden Glifberg + Lykke, som bl.a. har stået for udformningen af Helsingør Multipark (2011), Lemvig Skatepark (2013), Streetdome i Haderslev (2014). og verdens længste skaterbane i Høje Taastrup (2021)

Referencer

Eksterne henvisninger 
 
 Rune Glifberg på Instagram
 
 
 Rune Glifberg  på xgames.com
 Rune Glifberg  interview på thecope.dk
 Rune Glifberg  interview i Børsen
 Rune Glifberg  på volcom.com

Skateboardere fra Danmark
Personer fra København
Deltagere for Danmark ved sommer-OL 2020
Skateboardere ved sommer-OL 2020
Deltagere i X-Games
Michel Verne

Michel Jean Pierre Verne (født 3. august 1861 i Paris, død 5. marts 1925 i Toulon) var en fransk forfatter og søn af forfatteren Jules Verne.

Han giftede sig med en skuespillerinde på trods af hans fars protester, og fik to børn med sin mindreårige hustru. Dette og andre uenigheder resulterede i et problematisk forhold til faderen, men lidt før Jules Verne døde i 1905, var deres forhold blevet betydeligt forbedret, og de havde samarbejdet på nogle historier.

Michel stod for at udgive en del af Jules Vernes senere manuskripter.

Romanforfattere fra Frankrig
Novelleforfattere fra Frankrig
Peter Degn

Peter Degn (født 6. april 1977) er en dansk fodboldspiller. Han er født, opvokset og bosat i Ebeltoft.

Peter Degn startede karrieren i AGF, hvor han i 1996 var med på det hold, som vandt DBU's pokaltunering. Peter Degn blev i 1999 solgt til Everton.

Efter Peter Degns kontrakt med Silkeborg IF udløb 31. december 2010, offentliggjorde han i januar 2011, at stoppede karrieren for at hellige sig til sit job som barejer.

Referencer

Eksterne henvisninger 
 

Fodboldspillere fra Danmark
Fodboldspillere fra Ebeltoft IF
Fodboldspillere fra AGF
Fodboldspillere fra Everton F.C.
Fodboldspillere fra Brøndby IF
Fodboldspillere fra Vejle Boldklub
Fodboldspillere fra Silkeborg IF
Personer fra Ebeltoft
Sam Allardyce

Samuel "Sam" Allardyce (født 19. oktober 1954) er en tidligere professionel fodboldspiller og tidligere manager for Everton F.C.. I juli 2016 blev han udnævnt som ny landstræner for . Efter bare en enkelt kamp i spidsen for det engelske landshold fik karrierens hidtidige højdepunkt en brat og skandaløs afslutning da Allardyce blev afskediget efter kun en enkelt kamp. Avisen Daily Telegraph afslørede at "Big Sam" på optagelser med skjult kamera havde tilbudt sin hjælp, mod klækkelig betaling, til journalister der udgav sig for at være rigmænd der var interesserede i at omgå engelske regler som forbyder tredjepartsejerskab af spillere.

Som fodboldspiller havde han over 400 optrædener, hvor han spillede for Bolton Wanderers, Sunderland, Millwall, Tampa Bay Rowdies, Coventry City, Huddersfield Town, Preston North End, West Bromwich Albion og Limerick FC.
Han har tidligere trænet blandt andet Bolton, Newcastle United, Blackburn og Sunderland A.F.C.

Tidlige liv og spillerkarriere 

Allardyce blev født i 1954 i Dudley, Worcestershire. Han var søn af Robert Allardyce (1916-1989) og Mary Agnes Allardyce (1918-1991). Han har en ældre bror, Robert Jr., som blev født i 1951.

Han blev uddannet på Sycamore Green Primary School og senere på Wren's Nest gymnasiet. Han var i drengeårene Wolves-fan og deltog regelmæssigt Molineux og så dem spille.

Han fik kontrakt i Bolton Wanderers som centerforsvarer i 1973 og huskes bedst som en spiller, der var en del af det hold, der vandt andendivisionstitlen i 1977-78 og sikrede oprykning til første division.

Allardyce blev købt af Ken Knighton til Sunderland. Han nåede at spille 25 gange i 1980-81 sæsonen. Han spillede også for Huddersfield Town, Coventry City, Millwall og Preston North End.

Referencer

Eksterne henvisninger 

Fodboldspillere fra England
Fodboldspillere fra Bolton Wanderers F.C.
Fodboldspillere fra Sunderland A.F.C.
Fodboldspillere fra Millwall F.C.
Fodboldspillere fra Coventry City F.C.
Fodboldspillere fra Huddersfield Town F.C.
Fodboldspillere fra Preston North End F.C.
Fodboldspillere fra West Bromwich Albion F.C.
Fodboldtrænere fra England
Fodboldtrænere fra West Ham United F.C.
Fodboldtrænere fra Sunderland A.F.C.
Trænere for Englands fodboldlandshold
Personer fra Dudley
Aalstrup

Aalstrup er en gammel hovedgård, som nævnes første gang i 1428 og var en avlsgård under Christianssæde fra 1728 til 1928. Gården ligger i Landet Sogn, Lollands Sønder Herred, Maribo Amt, Højreby Kommune. Hovedbygningen er opført i 1728.

Aalstrup Gods er på 147 hektar.

Ejere af Aalstrup 
 (1428-1439) Iven Foss
 (1439-1459) Karen Ivensdatter Foss gift (1) Jensen (2) Vasspyd
 (1459-1463) Lavrids Jensen Vasspyd 
 (1463-1483) Karen Ivensdatter Foss gift (1) Jensen (2) Vasspyd / Iven Herlufsen Jensen
 (1483-1519) Mads Lavridsen Vasspyd 
 (1519-1535) Lavrids Madsen Vasspyd 
 (1535-1549) Mads Lavridsen Vasspyd 
 (1549-1560) Anna Lavridsdatter Vasspyd gift Grubbe
 (1560-1573) Erik Grubbe 
 (1573-1614) Peder Eriksen Grubbe
 (1614-1622) Jesper Pedersen Grubbe
 (1622-1625) Anne Hansdatter Wittrup gift Grubbe / Erik Jespersen Grubbe / Jørgen Jespersen Grubbe
 (1625-1631) Anne Hansdatter Wittrup gift Grubbe / Erik Jespersen Grubbe 
 (1631-1634) Anne Hansdatter Wittrup gift Grubbe
 (1634-1638) Barbara Hansdatter Wittrup gift Friis
 (1638-1639) Christen Friis
 (1639-1654) Gregers Christensen Friis
 (1654-1661) Henrik Bielke
 (1661) Joachim von Gersdorff
 (1661-1669) Jørgen Bielke / Jens Rodsteen
 (1669-1686) Poul von Klingenberg
 (1686-1700) Jens baron Juel
 (1700-1702) Jens baron Juels dødsbo
 (1702-1708) Vilhelm Frederik baron Gyldencrone
 (1708-1728) Anne Vind Banner gift (1) Gyldencrone (2) Rantzau
 (1728-1738) Christian Ditlev greve Reventlow 
 (1738-1775) Christian Ditlev greve Reventlow, ovenståendes søn
 (1775-1827) Christian Ditlev Frederik greve Reventlow, ovenståendes søn
 (1827-1851) Christian Ditlev greve Reventlow, ovenståendes søn 
 (1851-1875) Ferdinand Carl Otto greve Reventlow, ovenståendes søn
 (1875-1889) Benedicte Christiane komtesse Reventlow gift Reventlow, ovenståendes kone
 (1889-1928) Christian Einar Ferdinand Ludvig Eduard lensgreve Reventlow, ovenståendes søn 
 (1928-1966) Svend Olsen 
 (1966-) Svend Erik Olsen

Ekstern henvisninger 
 Aalstrup - fra Dansk Center for Herregårdsforskning

Kilder 
 J. P. Trap: Danmark 5.udgave, Kraks Landbrug

Herregårde i Lolland Kommune
Herregårde i Maribo Amt
Fredede bygninger, konstruktioner og anlæg i Lolland Kommune
Ki no Kenkyukai Association Internationale

Ki no Kenkyukai Association Internationale er en aikidoorganisation stiftet af Kenjiro Yoshigasaki i 2002. Yoshigasaki er elev af den Japanske Aikidomester Koichi Tohei, grundlægger af stilarten Shin shin toitsu Aikido. Tohei besøgte sammen med Yoshigasaki Europa i 1978, og Yoshigasaki blev boende i Brussel for at lede den Europæiske gren af Toheis organisation Ki no Kenkyukai. Da Koichi Tohei trak sig tilbage og overdrog lederskabet af Ki no Kenkyukai til sin søn Shinichi Tohei, valgte Kenjiro Yoshigasaki at oprette en selvstændig organisation, hvor han frit kunne arbejde videre med Aikido. Organisationen tæller klubber i Europa, såvel som Burundi og Sydamerika.

Efter Yoshigasaki død, er dojo'erne nu forbundet via paraply organisationen Ki no Kenkyukai Musubi

Noter 

Aikido
Etableret i 2002
Internationale sportsorganisationer
Disco Stu

Disco Stu er en tilbagevendende karakter i TV-programmet The Simpsons. Han er tilhænger af discomusikken og ejer Stu's Disco, et 70'er diskotek. Han er oftest set i et hvidt og lyserødt jakkesæt som kendt fra 70'ernes discomiljø. Hans første optræden var i afsnit 13 af den syvende sæson af The Simpsons. Han omtaler altid sig selv i 3. person.

Hans stemme er indtalt af Hank Azaria.

Eksterne henvisninger 

Figurer i The Simpsons
Mustang

Mustang er en hesterace, der nedstammer fra de spanske heste som conquistadorerne i 1500-1600-tallet bragte med til Amerika. Mange af disse spanske heste slap fri og dannede grundlaget for den nordamerikanske vildhest, mustang. Hestene levede frit og tilpassede sig klimaet gennem naturlig udvælgelse. 
Den ædle spanske hest ændrede sig til en hårdfør og nøjsom Mustang.

Amerikanerne har altid brugt mustanger til alt fra mad, foder, trækdyr til ridehest. På et tidspunkt i 1970'erne var bestanden af mustanger hårdt presset, da deres naturlige områder efterhånden var blevet for små til det faktiske antal heste. Mange mustanger levede derfor en kummerlig tilværelse og blev et stort problem for farmerne, da mustangen forsøgte at skaffe føde på enhver måde.

Beskyttelse af bestanden 

Der blev derfor vedtaget en lovgivning, der skulle beskytte mustangerne og sikre en bæredygtig bestand i de mange forskellige områder rundt om på det nordamerikanske kontinent. Mustang-bestanden er opdelt i forskellige stammer, da hestenes bevægelse er begrænset af naturlige forhindringer som bjerge og floder.
Disse stammer kan have vidt forskellige egenskaber, indlæringsevne, intelligens og kropsbygning. BLM (Bureau of Land Management) er sat til at sikre mustangbestanden samt indfangning af adoptionsheste.
BLM har stationer overalt i USA, hvor der er naturlige bestande af mustanger. Al adoption af mustanger foregår gennem BLM, som også foretager kontrol af adopterede mustanger, så man sikre en træning og human behandling af dem.

Generelle data 

 Mustang-racen er en let ridehest.
 Knoglebygningen er god og stærk.
 Lemmer og hove er meget stærke og faste.
 Mustanger kan have alle farver.
 Stangmål varierer meget fra område til område, men er normalt mellem 137-160 cm.
 Mustangen er kendt for at være en utrolig hårdfør og nøjsom hest.
 Mustanger er meget rolige og med en stor indlæringsevne.
 Mustanger egner sig til rideheste, kvægheste og er utrolig udholdende, hurtige, livlige og meget adrætte.

Mustangen har desuden medvirket til fremavlen af bl.a. Quarter horse, Appaloosa og Paint.

Hesteracer
Norcia

Norcia er en by i italienske provins Perugia i Umbrien i Italien. I området drives jagt, især på vildsvin, og områdets pølser, skinke og andet svinekød er så velkendt, at det italienske ord for charcuteriprodukter som pølser og skinke er norcineria, opkaldt efter byen.

I Norcia blev omkring 480 født Benedikt af Nurcia, grundlæggeren af benediktinerordenen, og dermed normgivende for munkevæsenet i den vestlige kirke.

Eksterne henvisninger 

Byer i Umbria
Patient

En patient (latin patiens, lidende) er et menneske eller et dyr, der er under behandling eller i gang med udredning. Betegnelsen bruges i forskellig sammenhæng: en patient behandles på et hospital eller dyrehospital eller i privat praksis af en læge, tandlæge, dyrlæge, psykolog eller andre.

Ordet associeres med sygdom, men der er flere kategorier, der falder inden for sundhedsvæsenets rammer, som ikke kaldes patienter. Således fx beboere på plejehjem og borgere eller klienter i hjemmeplejen, der principielt ikke er syge og derfor ikke stigmatiseres med betegnelsen patient. Tilsvarende bruger psykologer, der arbejder uden for hospitalssektoren, ofte betegnelsen klient i stedet for patient. Modsat betegnes fødende kvinder som patienter, selv om de ikke er syge. 

Patienter, der lider af eller har gennemlevet alvorlige eller livsændrende sygdomme eller handicap, kan mødes i patientforeninger og finde støtte af lidelsesfæller, der har baggrund for at forstå deres situation.

Sygeplejeteoretikeren Joyce Travelbee byder på et alternativt syn på patientrollen, idet hun anskuer samspillet mellem plejepersonale og den syge som en mellemmenneskelig relation, i hvilken to mennesker mødes som ligeværdige, om end med forskellige roller. Således anvender hun ikke begrebet patient, som hun mener gør den syge til et objekt, ikke et menneske. 

Sundhedsvæsen
Hospitaler
Stillingsbetegnelser inden for sundhed
Deep Cuts (The Knife album)

Deep Cuts er andet album fra den svenske electropop-duo The Knife. Albummet blev frigivet i norden i 2003 på pladeselskabet Rabid Records. En udvidet udgave af albummet er tilgængelig, som indeholder 3 ekstra numre og en DVD med musikvideoer. José González har lavet en coverudgave af sangen "Heartbeats" på sit album Veneer. Denne coverudgave har nydt stor succes gennem en Sony reklame for deres BRAVIA tv.

Numre 
 "Heartbeats"
 "Girls' Night Out"
 "Pass This On"
 "One For You"
 "The Cop"
 "Listen Now"
 "She's Having a Baby"
 "You Take My Breath Away"
 "Rock Classics"
 "Is It Medicine?"
 "You Make Me Like Charity"
 "Got 2 Let U"
 "Behind the Bushes"
 "Hangin' Out"

Album fra 2003
Popalbum fra Sverige
Elektroniske album
The Knife-album
Bogart Jr.

Bogart Jr. er en amerikansk film fra 1982 instrueret af Carl Reiner. Filmen er en parodi på film noir detektivfilm fra 1940'erne og 1950'erne, og den gør det blandt andet ved at indbygge en lang række klip med store stjerner fra tilsvarende autentiske film fra perioden.

Medvirkende 
 Steve Martin – Rigby Reardon, privatdetektiv
 Rachel Ward – Juliet Forrest
 Carl Reiner – Juliets butler / von Kluck
 Reni Santoni – Carlos Rodriguez, peruviansk kaptajn

Derudover medvirker en række skuespillere i indlagte klip fra gamle film:
 Humphrey Bogart – fra Sternwoodmysteriet (som Philip Marlowe), Manden uden hæmninger og Flygtningen
 Cary Grant – fra Mistanken
 Lana Turner – fra Johnny Eager og Postbudet ringer altid to gange
 Alan Ladd – fra Revolver til leje
 Barbara Stanwyck – fra Galt nummer
 Ray Milland – fra Forspildte dage
 Ava Gardner – fra Den der hævner og Bestikkelse
 Burt Lancaster – fra Den der hævner
 Ingrid Bergman – fra Berygtet
 Veronica Lake – fra Storbyens hajer
 Bette Davis – fra Bedrag
 Edward Arnold – fra Johnny Eager
 Kirk Douglas – fra Nat over New York
 Fred MacMurray – fra Kvinden uden samvittighed
 James Cagney – fra Hvidglødende
 Joan Crawford – fra Humoresque
 Charles Laughton – fra Bestikkelse
 Vincent Price – fra Bestikkelse

Handling 

Juliet Forrest (Rachel Ward) hyrer privatdetektiven Rigby Reardon (Steve Martin) til at finde ud af, om hendes far, der nyligt er omkommet ved en bilulykke, skulle være myrdet. Udgangspunktet er sedler med "fjender af Carlotta" og "venner af Carlotta", og Reardon og hans assistent Philip Marlowe (Humphrey Bogart) forsøger at opklare mysteriet. Undervejs forelsker Reardon sig i Juliet, han bliver skudt på flere gange, og adskillige af de personer, han opsøger, bliver myrdet. Mysteriet opklares i Peru, og Reardon og Juliet forenes.

Trivia 
 Filmen er optaget i sort-hvid, så man lettere kunne indsætte de gamle filmklip.
 Filmen er den sidste, som den legendariske kostumedesigner, Edith Head, virkede i. I filmens sluttekster er der en speciel hyldest til hende.
 I en voice-over under slutscenen lægger Rigby Reardon op til en efterfølger (hvori Juliet Forrest vil være at se nøgen!), men denne er dog aldrig lavet.

Eksterne Henvisninger 

Amerikanske film fra 1982
Komediefilm fra USA
Os (Hordaland)

Os  er en tidligere kommune i det daværende Hordaland, nu Vestland fylke i Norge der havde administrationen beliggende i byen Osøyro. Den grænsede i nordvest til Lysefjorden (Hordaland), mod nord til Bergen og Samnanger. I øst, på den anden side af Fusafjorden, er Fusa kommune, og syd for Bjørnafjorden er Tysnes kommune. Mod vest ligger økommunen Austevoll.

Der bor godt 18.000 mennesker i Os. Folketallet er steget jævnt de sidste hundrede år, som i de andre kommuner nær Bergen. Flest folk bor i centrum, og elles ligger de største bebyggelser på Søfteland, Søre Neset, Nore Neset, Søre Øyane og i Lysefjorden.

Kommunevåbenet viser en fremstilling robådstypen oselvar og har fået navn efter bådbyggeriene ved Oselven.

Fra 1. januar 2020 blev Os og Fusa kommuner lagt sammen til Bjørnafjorden kommune.

Kulturminder 
 Lyse Kloster
 Ole Bulls villa på Lysøen

Terje Søviknes 
Os kommune blev kendt i landsdækkende medier, da den tidligere fisker Terje Søviknes efter kommunevalget i 1999 blev valgt som landets første ordfører fra Fremskrittspartiet. Kommunen blev omtalt som partiets "udstillingsvindue". Terje Søviknes har siden fortsat som en både populær og kontroversiel ordfører, og delvis også rigspolitiker. Ved kommunevalget i 2003 opnåede Fremskrittspartiet 45% af stemmerne, 10 procentpoint flere end i 1999. Efter kommunesammenføjningen 2019/20 gik Søviknes tilbage til rigspolitikken, selv om han har fået påmindelser i pressen om det seksuelle overgreb, han begik for mange år siden.

Se også 
 Lysefjorden (Hordaland) (fjorden)

Eksterne henvisninger 

 Os kommunes netsider 
 Midtsiden, en side fra Os
 Os inspirerer! 

Kommuner i det tidligere Hordaland fylke
Tidligere kommuner i Norge
Bjørnafjorden